Taai lyk nou soos taai! | Netwerk24
Hane se B-span vee Azzuri uit die pad
Frankryk het Saterdagaand vir Italië met 36-5 geklop in die Nasiesbeker-reeks se groep B met 'n bisarre eindstryd teen Engeland wat nou volgende naweek wag.
Taai lyk nou soos taai!
Deur Stuart Johnston 25 Oktober 2020 00:00
Stuart Johnston het die bekendstelling van Toyota se gekuurde Hilux-reeks by die Gerotek-toetsterrein buite Pretoria bygewoon en was veral beïndruk met die legendariese taai bakkie se tawwe nuwe aangesig, asook kikkerings op die 2.8-liter-turbodieselbron plus die veerstelsel.
Die Ford Ranger se plaaslike sukses kan in 'n groot mate aan macho­stilering toegeskryf word. Toyota se huidige geslag Hilux, daarenteen, word esteties gekortwiek deur visuele eienskappe wat voorkeure in Asiatiese markte bevredig. Sedert die Toyota se plaaslike debuut vier jaar gelede is die Hilux elke nou en dan visueel gekikker om hom sterker op die oog te laat val, maar uiteindelik hanteer die nuwe Hilux Legend die probleem ordentlik.
Eerstens het die Legend van chroomversiering ontslae geraak wat 'n bietjie te blieng was. In die plek daarvan spog die nuwe Legend met dun kopligte; 'n dun, swaelswarte rooster; en 'n stileringsraam om die rooster in dowwe grys. Die rame om die misligte lyk of dit deur 'n militêre kenner ontwerp is om skade in die aangesig van vyandelike vuur tot 'n minimum te beperk.
En die wielrame het dieselfde soort "woestynstorm"-voorkoms wat op duursaamheid eerder as vertoon fokus.
Let wel dat bakkies met die Legend-afwerking nie meer 'n beperkte uitgif is nie.
Die Legend is voortaan die Hilux-reeks se nuwe vlagskip en sal in die toekoms in groot getalle gebou word.
Enjin en ratkas
Die gekuurde Hilux se bekendstellingsprogram is saamgestel om 'n paar van die belangrikste verbeterings op die nuwe vlagskip te belig. Baie van hierdie verbeterings word ook op goedkoper weergawes van die gekuurde Hilux gevind.
My toetsvoertuig by die Gerotek-toetsterrein, noordwes van Pretoria, was die Legend-dubbelkajuit 2.8 GD-6 4x4.
Die belangrikste verbetering is die nuut ontwikkelde 2.8-liter-turbodieselbron, wat nou 150 kW/500 Nm in stede van 130 kW/ 450 Nm lewer.
Die gekuurde enjin se grootste aanwins is 'n teen-roterende balanseerskag wat die tipiese vibrasies van 'n groot viersilinder neutraliseer.
Die sesgang-outokas is ook geherprofileer sodat hy dié nuwe oond se ekstra krag kan hanteer.
Veerstelsel, ritgerief en toerusting
Daarbenewens het Toyota heelwat aandag aan die Hilux se ritgerief gegee.
Veer- en dempinstellings is vir die voor- én die agteras aangepas, terwyl monteerpunte tussen die onderstel en die bakwerk hersien is om die kajuit beter van die pad te isoleer.
Die Legend word ook vir die eerste keer met aanpasbare kruisbeheer, laanverlaatwaarskuwing en 'n voor-ongelukse veiligheidstelsel toegerus.
Ons bekendstellingsbakkie op Gerotek was ook toegerus met die indrukwekkende, opsionele RS-pakket, wat 'n geïntegreerde rolstaaf, asook 'n gemotoriseerde rolskerm plus 'n vloer, wat met rubber behandel is, vir die laaibak insluit.
Die tonneau-rolskerm, wat gesluit kan word, bied monteerpunte vir drastawe sodat jy bergfietse kan laai, al is die laaibak toegetrek.
Nuwe afwerking sluit swart leer in, asook 'n nuwe instrumentpaneel plus 'n losstaande agtduim-infovermaakskerm.
Op die bekendstellingsritte is hoofsaaklik op die nuwe Legend se veldryvermoëns gefokus. Harde looiwerk oor 'n rowwe stuk veldterrein het my oortuig dat die nuweling se veldvermoë 'n groot stap vooruit is.